Die Burger en Beeld sê: Hou aan water spaar, al lyk damvlakke beter | Netwerk24
Die Burger en Beeld sê: Hou aan water spaar, al lyk damvlakke beter
Met die goeie reënseisoen wat groot gedeeltes van die Wes-Kaap beleef het en damvlakke wat relatief goed lyk, kan mense allermins bekostig om hul besparingsingesteldheid te verslap. Dit is nóú juis die tyd om vir die volgende droë periode te bespaar.
Tweedens: Aan owerheidskant is deeglike beplanning om dieselfde rede uiters belangrik. 'n Groot prioriteit in dié beplanning moet die land en plaaslike owerhede se kwynende waterinfrastruktuur wees.
Onderbrekings in die voorsiening van water duik met toenemende reëlmaat op en is 'n aanduiding van die gebrekkige vermoë op plaaslike vlak.
Ook op nasionale regeringsvlak heers 'n ernstige gebrek aan deurdagte langtermyn-instandhouding, wat veroorsaak dat enorme hoeveelhede kosbare water verlore gaan. Die Eskom-krisis was juis 'n goeie voorbeeld van waar kenners ook jare voor die krisis gewaarsku het dat voorsieningsvermoë en infrastruktuur uitgebrei moet word. Met water is ons nou in dieselfde verknorsing.
Soos wat 'n onlangse ondersoek van Die Burger en Netwerk24 getoon het, is ons waterinfrastruktuur in 'n ernstige krisis met ministers soos Nomvula Mokonyane wat op groot skaal drooggemaak het in dié portefeulje. Lindiwe Sisulu lyk of sy planne het om sake reg te ruk, maar die uitdagings is enorm.
Nogmaals: Die tyd dat ons – landsburgers en amptenare – in Suid-Afrika kan optree asof ons in 'n waterryk land leef, is vir altyd verby. Onderskat die erns hiervan op eie risiko.
Meer oor: Watervoorsiening | Waterverskaffing | Waterkrisis | Damvlakke | Hoofartikel | Waterbesparing